Pta-vrou sterf in kruisvuur tussen polisie, rowersDie vrou wat noodlottig gewond is in die kruisvuur. Foto: Verskaf ŉ Hawelose vrou, slegs bekend as Charlene, van Pretoria is Maandag langs haar man, Jaco, in Pretoria se Moot-gebied doodgeskiet toe ŉ oor-en-weer-skietery tussen die polisie en drie vermeende rowers uitgebreek het. Konst. Tumisang Moloto, polisiewoordvoerder, het aan Maroela Media gesê die rowers het omstreeks 09:30 die eienaar van ŉ drankwinkel in Steve Bikoweg oorval terwyl hy nog in sy motor gesit het. “Twee van die rowers het die eienaar in sy bolyf gewond en ŉ onbekende hoeveelheid kontant gesteel voordat hulle in hul wegkomvoertuig, ŉ silwer Honda Ballada, in ŉ westelike rigting weggejaag het,” het Moloto gesê. Pierre Bezuidenhout, voorsitter van Wonderboompoort se sektor 2-gemeenskappolisiëringforum, het aan Maroela Media gesê twee polisiebeamptes van die Wonderboompoort-polisiestasie het roetine patrollie in die omgewing gedoen toe hulle opgemerk het dat ŉ silwer Honda oor ŉ stopstraat jaag sonder om stil te hou. “Hulle het besluit om die voertuig agterna te sit, nog voordat hulle glo geweet het die insittendes was pas by die rooftog betrokke,” het Bezuidenhout gesê. “Die verdagtes het in Smooklaan agtergekom hulle word agtervolg. Hulle het ŉ effense voorsprong gehad en het by die kruising van Smooklaan en Fred Nicholsonstraat om ŉ blinde draai stilgehou, uit hul voertuig geklim en die polisiebeamptes ingewag.” Die verdagtes het op die polisie losgebrand toe hulle by die kruising aangekom het. Die polisie het terug geskiet. Die 40-jarige vrou en haar man het in daardie stadium langs die pad geloop. “Hulle was op die verkeerde plek op die verkeerde tyd.” Die vrou is noodlottog in die kruisvuur gewond. Sy is op die toneel dood verklaar. Haar man is nie beseer nie. Die paartjie is glo haweloos en het saans êrens in die omgewing geslaap. “Die verdagtes het daarna terug in hul motor gespring, in ŉ westelike rigting weggejaag en ontsnap,” het Bezuidenhout bygevoeg. “Die polisiebeamptes het nie verder agter hulle aangery nie, omdat hulle die gewonde vrou bygestaan het.” Die motor wat die rowers gebruik het, is later verlate in die Hercules, in die weste van die stad, opgespoor. Daar was bloed in die voertuig. “Die polisie het beslag gelê op hul motor en die forensiese eenheid fynkam dit vir leidrade,” het Moloto gesê. Dit is nie tans bekend of die vrou deur die verdagtes of die polisie geskiet is nie. Dit sal deur verdere ondersoek bepaal word. Die polisie wou nog nie die naam van die vrou bekendmaak nie, omdat hulle nie seker is of al haar naasbestaandes van haar dood in kennis gestel is nie. Bezuidenhout het gesê hulle het vir Jaco verblyf by ŉ huis vir haweloses aangebied, maar hy het nie van die aanbod gebruik gemaak nie. Moloto het gesê die eienaar van die drankwinkel is na ŉ nabygeleë hospitaal geneem vir verdere behandeling en is glo in ŉ stabiele toestand. Die Wonderboompoort-polisie ondersoek ŉ saak van moord, poging tot moord en gewapende roof. Niemand is nog in verband met die voorval in hegtenis geneem nie. Elmarie Linde, DA wyksraadslid van die gebied, het sake-eienaars in die omgewing gewaarsku om ter alle tye paraat te wees, veral as hulle met ŉ groot hoeveelheid geld op pad is na banke. Sy het haar medelye teenoor die vrou se familie en vriende uitgespreek en gesê sy hoop geregtigheid sal gou geskied. Die gemeenskap, polisie en ander mense wat Maandag by die toneel betrokke was, het Dinsdag uit eerbied ŉ kruis vir die vrou opgerig op die plek waar sy geskiet is. Lees die opvolgberig hier.